נחמן רז

נחמן רז (9 בדצמבר 1924 – 5 ביולי 2015) היה איש ציבור ישראלי שכיהן כמזכ"ל איחוד הקבוצות והקיבוצים וחבר הכנסת מטעם המערך.

ביוגרפיה
רז נולד בשם נחמן ריז'יק בשנת 1924 בקיבוץ עין חרוד. למד בבית ספר בקבוצת גבע. לימים הוכשר להוראה בסמינר בית ברל ולמד לימודי היסטוריה וספרות באוניברסיטה העברית.

בשנים 1947–1948 היה רז מזכיר תנועת הנוער העובד. בשירותו הצבאי, לאחר קום המדינה, שימש קצין חינוך ראשי של הנח"ל (1950–1952).

בפעילות חינוכית המשיך שנים ארוכות כמדריך ביישובי עולים (1954–1956), מורה ומנהל בית הספר המקיף עין חרוד (1958–1978) וכמדריך בסמינר אפעל (1980–1982).

במקביל לעיסוקיו המקצועיים נבחר רז לתפקידים שונים בתנועה הקיבוצית. בין השנים 1972–1978 שימש כמזכיר קיבוץ גבע. במקביל, בשנים 1973–1976, כיהן כמזכ"ל איחוד הקבוצות והקיבוצים. לאחר התאחדות התנועות הקיבוציות היה חבר במזכירות התנועה הקיבוצית המאוחדת.

רז היה חבר פעיל במפלגת העבודה ומטעמה נבחר לכנסת בשנת 1983, לאחר התפטרותו של חיים הרצוג מהכנסת. במהלך הכנסת העשירית היה חבר ועדת החינוך והתרבות ולאורך הכנסת האחת עשרה כיהן כיו"ר הוועדה.

נחמן רז היה חבר קיבוץ גבע, ובו גם הובא למנוחות . היה נשוי לנירה (נירקה), אשת חינוך. מילות השיר "כי אבד אשר עבר" שהושר על ידי הגבעטרון הן פרי עטו.

קישורים חיצוניים
 
 יגאל וילפנד מראיין את נחמן רז בערוץ YouTube של עמותת "תולדות ישראל": חלק 1, חלק 2, חלק 3

הערות שוליים

חברי כנסת מטעם המערך עבודה-מפ"ם
מזכירי איחוד הקבוצות והקיבוצים
חברי הכנסת העשירית
חברי הכנסת האחת עשרה
מנהלי בתי ספר ישראלים
עין חרוד: אישים
קבוצת גבע: אישים
בוגרי הנוער העובד והלומד
בוגרי המכללה האקדמית בית ברל
בוגרי האוניברסיטה העברית בירושלים
חיילי חיל החינוך והנוער
יושבי ראש ועדת החינוך, התרבות והספורט
ישראלים שנולדו ב-1924
ישראלים שנפטרו ב-2015
אישים הקבורים בקבוצת גבע